NER เคาะขาย IPO หุ้นละ 2.58 บ. เปิดจอง 29-31 ต.ค.61
NER เคาะขาย IPO หุ้นละ 2.58 บ. เปิดจอง 29-31 ต.ค.61 โดยมี บล.โนมูระ พัฒนสิน เป็นผู้จัดจำหน่ายและผู้รับประกันการจัดจำหน่าย
22 ต.ค. 2561

บริษัท นอร์ทอีส รับเบอร์ จำกัด (มหาชน) หรือ NER กำหนดราคาเสนอขายหุ้นสามัญต่อประชาชนเป็นครั้งแรก (IPO) จำนวน 600,000,000 หุ้น ที่ราคาหุ้นละ 2.58 บาท โดยจะเปิดเสนอขายในวันที่ 29-31 ต.ค.61 ผ่านผู้จัดจำหน่ายและผู้รับประกันการจัดจำหน่าย คือ บล.โนมูระ พัฒนสิน และผู้ร่วมจัดจำหน่าย ได้แก่ บล.โกลเบล็ก บล.เคทีบี (ประเทศไทย) บล.ดีบีเอส วิคเคอร์ส (ประเทศไทย) บล.ทรีนีตี้ บล.ฟินันเซีย ไซรัส บล.ฟิลลิป (ประเทศไทย) และ บล.ยูโอบี เคย์เฮียน (ประเทศไทย)
ทั้งนี้ ราคาหุ้นสามัญที่เสนอขายหุ้นละ 2.58 บาท คิดเป็นอัตราส่วนราคาต่อกำไรสุทธิต่อหุ้น (Price to Earnings Ratio : P/E) เท่ากับ 9.96 เท่า โดยคำนวณกำไรสุทธิต่อหุ้นจากกำไรสุทธิในรอบ 4 ไตรมาสย้อนหลัง ตั้งแต่วันที่ 1 ก.ค.60 ถึงวันที่ 30 มิ.ย.61 ซึ่งเท่ากับ 398.83 ล้านบาท หารด้วยจำนวนหุ้นสามัญทั้งหมดของบริษัทหลังจากการเสนอขายหุ้นในครั้งนี้ (Fully Diluted) ซึ่งเท่ากับ 1,540,000,000 หุ้น มูลค่าที่ตราไว้หุ้นละ 0.50 บาท จะได้กำไรสุทธิต่อหุ้นเท่ากับ 0.2590 บาทต่อหุ้น
สำหรับอัตราส่วนราคาหุ้นต่อกำไรสุทธิดังกล่าวคำนวณจากผลประกอบการในอดีต โดยที่ยังมิได้พิจารณาถึงผลการดำเนินงานในอนาคต  ราคาเสนอขายในครั้งนี้พิจารณาจากแผนธุรกิจของบริษัท และการนำเงินระดมทุนที่ได้จากประชาชนเป็นครั้งแรกไปใช้ในการขยายธุรกิจ